b'\n_START_ARTICLE_\nHBO\n_START_SECTION_\nIstorie\n_START_PARAGRAPH_\nHBO a fost prima televiziune care a fost difuzat\xc4\x83 numai \xc3\xaen re\xc8\x9belele de cablu TV. \xc3\x8en realitate, totul a \xc3\xaenceput \xc3\xaen 1965, dup\xc4\x83 ce vizionarul Charles Francis Dolan a c\xc3\xa2\xc8\x99tigat o franciz\xc4\x83 care \xc3\xaei permitea construirea unei re\xc8\x9bele de cablu \xc3\xaen Manhattan. Noua re\xc8\x9bea de cablu numit\xc4\x83 Sterling Manhattan Cable by Mr. Dolan a fost prima re\xc8\x9bea urban\xc4\x83 din Statele Unite ale Americii care avea cablul \xc3\xaemp\xc4\x83m\xc3\xa2ntat. \xc3\x8en loc s\xc4\x83 \xc3\xaentind\xc4\x83 cablul pe st\xc3\xa2lpii de telefon \xc8\x99i s\xc4\x83 foloseasc\xc4\x83 antenele cu microunde pentru a recep\xc8\x9biona semnalele, Sterling a \xc3\xaengropat cablurile sub str\xc4\x83zile din Manhattan, asta pentru c\xc4\x83 semnalele TV erau blocate de cl\xc4\x83dirile \xc3\xaenalte (zg\xc3\xa2rie-nori). Time Life, Inc. a cump\xc4\x83rat \xc3\xaen acela\xc8\x99i an 20% din compania lui Dollan._NEWLINE_La \xc3\xaenceputul anilor 1970, c\xc4\x83ut\xc3\xa2nd surse noi de profit, lui Dolan i-a venit ideea s\xc4\x83 creeze o televiziune "curat\xc4\x83" pentru care abona\xc8\x9bii s\xc4\x83 pl\xc4\x83teasc\xc4\x83 o tax\xc4\x83 suplimentar\xc4\x83 pentru a primi filme care s\xc4\x83 nu fie \xc3\xaentrerupte de reclame precum \xc8\x99i evenimente sportive. Pentru a reu\xc8\x99i s\xc4\x83 materializeze acest proiect, Dolan l-a angajat pe t\xc3\xa2n\xc4\x83rul avocat Gerald Levin, care avea experien\xc8\x9b\xc4\x83 \xc3\xaen contractarea filmelor \xc8\x99i evenimentelor sportive pentru televiziuni, ca vicepre\xc8\x99edinte al departamentului de programe. _NEWLINE_Dolan a prezentat ideea lui de \xe2\x80\x9eteleviziune curat\xc4\x83\xe2\x80\x9d conducerii Time Life. De\xc8\x99i ideea unei distribu\xc8\x9bii prin satelit p\xc4\x83rea s\xc4\x83 fie o metod\xc4\x83 avangardist\xc4\x83 \xc3\xaen acel moment, a reu\xc8\x99it s\xc4\x83 conving\xc4\x83 Time Life s\xc4\x83 \xc3\xael sprijine. Astfel, "televiziunea curat\xc4\x83" a devenit Home Box Office \xc3\xaen 8 noiembrie 1972. HBO a \xc3\xaenceput prin a folosi microundele pentru a distribui programele operatorilor de cablu. Primul program difuzat prin intermediu televiziunii pl\xc4\x83tite a fost meciul dintre New York Rangers / Vancouver Canucks, \xc3\xaen re\xc8\x9beaua CATV din Wilkes Barre, Pennsylvania._NEWLINE_Sterling Manhattan Cable pierdea bani \xc3\xaentr-un ritm rapid datorit\xc4\x83 num\xc4\x83rului mic de abona\xc8\x9bi (20 000 \xc3\xaen Manhattan). Partenerul media al lui Dolan, Time Life, Inc., a c\xc3\xa2\xc8\x99tigat astfel controlul asupra a 80 de procente din compania lui Sterling \xc8\x99i a \xc3\xaencercat s\xc4\x83 opreasc\xc4\x83 aceste pierderi opera\xc8\x9bionale ale Sterling Manhattan. Time Life a renun\xc8\x9bat la numele Sterling, re\xc8\x9beaua devenind Manhattan Cable Television \xc8\x99i a ob\xc8\x9binut controlul asupra HBO \xc3\xaen martie 1973. Gerald Levin l-a \xc3\xaenlocuit pe Dolan ca pre\xc8\x99edinte al HBO. \xc3\x8en septembrie 1973, Time Life, Inc. a cump\xc4\x83rat \xc3\xaen totalitate drepturile asupra acestui serviciu. HBO era difuzat \xc3\xaen 14 sisteme de CATV din New York \xc8\x99i Pennsylvania, dar rata de renun\xc8\x9bare la abonament era excep\xc8\x9bional de ridicat\xc4\x83. Abona\xc8\x9bii \xc3\xaencercau serviciul pentru c\xc3\xa2teva s\xc4\x83pt\xc4\x83m\xc3\xa2ni, se plictiseau s\xc4\x83 vad\xc4\x83 acelea\xc8\x99i filme \xc8\x99i astfel renun\xc8\x9bau la serviciu. HBO se chinuia s\xc4\x83 supravie\xc8\x9buiasc\xc4\x83 \xc8\x99i trebuia neap\xc4\x83rat f\xc4\x83cut ceva pentru a schimba situa\xc8\x9bia. C\xc3\xa2nd HBO a ajuns \xc3\xaen Lawrence, Massachusetts, a permis abona\xc8\x9bilor s\xc4\x83 vada gratis programul pe canalul 3. Dup\xc4\x83 o lun\xc4\x83, programul a fost mutat pe canalul 6 \xc8\x99i a fost codat. Perioada de gratuitate s-a dovedit a fi foarte popular\xc4\x83 duc\xc3\xa2nd la multe abonamente, conceptul fiind folosit mai apoi \xc3\xaen toate celelalte localit\xc4\x83\xc8\x9bi._NEWLINE_\xc3\x8en 1975, HBO devine primul program de televiziune care emite prin satelit c\xc3\xa2nd a difuzat \xe2\x80\x9eThrilla in Manila\xe2\x80\x9d, meciul de box dintre Muhammad Ali \xc8\x99i Joe Frazier. \xc3\x8en 28 decembrie, 1981, HBO \xc3\xae\xc8\x99i extinde grila de programe la 24 de ore pe zi, \xc8\x99apte zile pe s\xc4\x83pt\xc4\x83m\xc3\xa2n\xc4\x83. (Cinemax emitea 24/7 de la \xc3\xaenfiin\xc8\x9bare iar Showtime \xc8\x99i The Movie Channel au trecut la emisie continu\xc4\x83 mai devreme.) \xc3\x8en ianuarie 1986, HBO devine \xc8\x99i prima re\xc8\x9bea de televiziune care \xc3\xae\xc8\x99i cripteaz\xc4\x83 semnalul pentru a \xc3\xaempiedica vizionarea neautorizat\xc4\x83 prin intermediul sistemului Videocipher II. Mai t\xc3\xa2rziu, HBO a fost una dintre primele televiziuni care a emis programe de \xc3\xaenalt\xc4\x83 defini\xc8\x9bie._NEWLINE_Ini\xc8\x9bial HBO era o parte din Time Inc.. Atunci c\xc3\xa2nd Time a fuzionat cu Warner Communications \xc3\xaen 1989, a devenit parte a Time Warner, care este \xc8\x99i acum proprietar.\n_START_SECTION_\nCinemax\n_START_PARAGRAPH_\nHBO administreaz\xc4\x83 de asemenea re\xc8\x9beaua Cinemax, care este specializat\xc4\x83 mai mult pe filme \xc8\x99i mai pu\xc8\x9bin pe seriale originale.'